JY LEES NOU Anika Smit-verdagte se naam eindelik ses jaar ná moord bekend
Die 24-jarige man wat homself die naweek oorgegee het vir die moord op Anika Smit het Maandagoggend in die Pretoria-Noord-landdroshof verskyn.
Andreas Johannes van Wyk het Saterdagoggend, ses jaar ná Anika se dood, by die polisiekantoor in Pretoria-Noord ingestap en gesê hy kan nie meer met sy gewete saamleef nie, berig Netwerk24. Maar teen Maandagoggend het niemand by die hof nog geweet wie die man is wat homself gaan oorgee het nie. Daar was 'n gespanne atmosfeer by die hof en die media was reeds van vroeg af daar. Nico Venter, Anika se destydse kêrel, het die hofverrigtinge saam met sy vrou en ouers bygewoon.
Nico Venter, #AnikaSmit se eks, hier by sy pa en regspan wag in spanning buite hof. Foto:Martin de Kock @huisgenoot pic.twitter.com/nW1aUxM6jy — Jana van der Merwe (@Jana_vdMerwe) September 19, 2016
Anika se ma, Charlotte Eksteen, het Sondagmiddag vanaf Hartenbos per bus na Pretoria gery om die hofverrigtinge by te woon. Die bus was Maandagoggend vertraag en sy kon nie betyds by die hof wees nie.
Landdros Pierre Wessels het pas ingestap. GO gaan voort. Hof hoor Charlotte Eksteen, ma van #AnikaSmit se bus vertraag. @huisgenoot — Jana van der Merwe (@Jana_vdMerwe) September 19, 2016
Nico se regsverteenwoordiger, adv. Anton van Staden, glo dit is nie blote toeval dat Andreas homself twee dae voor die voortsetting van die geregtelike ondersoek gaan oorgee het nie. Hy glo die feit dat Anika se dood voortdurend in die nuus was en die berigte oor die geregtelike ondersoek wyd gepubliseer is, kon 'n rol gespeel het en Andreas genoop het om na vore te kom. Dit is nog nie presies bekend wat Anika en Andreas se verwantskap was nie. Volgens sy Facebook-profiel was hy ook in 'n stadium by die Hoërskool Gerrti Maritz op skool, dieselfde skool waar Anika was.
Landdros: GO was emosioneel vir almal. Betrokkenes moenie dink tyd is gemors. Media-aandag kon nie onderskat word #AnikaSmit @huisgenoot — Jana van der Merwe (@Jana_vdMerwe) September 19, 2016
Anika is in 2010 in haar slaapkamer dood aangetref. Sy was afgeboek vir 'n oorinfeksie en het tuis gebly. Haar pa, Johan Smit, het op haar lyk afgekom. Anika was ten tyde van haar dood 'n gr. 11-leerling aan die Hoërskool Gerrit Maritz. Sy het steekwonde gehad en albei haar hande was afgekap; hulle is nooit gekry nie.
Landdros Pierre Wessels bedank media: "Dit het die saak aan die groot klok gehang" - via @DanniTwiet @eNuus #AnikaSmit: — Huisgenoot (@huisgenoot) September 19, 2016
Die geregtelike ondersoek na Anika se dood het vandag ook in die Pretoria-Noord-landdroshof voortgaan ná dit 'n jaar gelede begin het. Dit is egter uitgestel sodat Andreas kon verskyn. Nico is in Mei 2010 in hegtenis geneem in verband met Anika se moord, maar die klag teen hom is in September daardie jaar teruggetrek.
#AnikaSmit Andreas van Wyk loop uit d beskuldigdebank @HantiO pic.twitter.com/YpHm2RXrMU — Netwerk24 Berig (@Netwerk24Berig) September 19, 2016